Boer in maag geskiet tydens Mpuma-plaasaanvalArgieffoto Hennie Gerber (72) is in die maag geskiet toe vyf aanvallers Saterdagoggend omstreeks 03:00 op sy plaas in Breswol in die Sundra-omgewing, Mpumalanga, toegeslaan het. Brig. Leonard Hlathi, woordvoerder van die polisie, het gesê vyf mans, waarvan een Shangaan gepraat het, het die werkers op die plaas se huis deur die venster betree en hulle gyselaar gehou. “Hulle het een werker, die 70-jarige Elias Piet Skhosana, met ŉ vuurwapen gedreig en hom gedwing om aan sy werkgewer se deur te gaan klop.” Volgens Hlathi was twee van die vyf verdagtes gewapen en hulle het omstreeks 03:00 aan Gerber se deur geklop. “Toe Gerber die deur oopmaak, het Skhosana hom gewaarsku daar is tsotsi’s en ŉ skietery het gevolg.” Gerber is in die maag geskiet en ER24 het hom na Parkland-hospitaal in Springs geneem. “Nege 9 mm-patrone is op die toneel gevind. Een van die aanvallers is vermoedelik ook geskiet. Hulle het egter gevlug van die toneel en niemand is in hegtenis geneem nie.”